[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.8.2009

COM(2009) 435 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ του Συμβουλίου, σχετικά με το κοινό σύστημα φόρου προστιθέμενης αξίας

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της προτασης

Σύμφωνα με το άρθρο 395 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (που καλείται στο εξής: «οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της παρούσας οδηγίας, για λόγους απλούστευσης των διαδικασιών επιβολής του φόρου προστιθέμενης αξίας (ΦΠΑ) ή πρόληψης ορισμένων τύπων φοροδιαφυγής ή φοροαποφυγής

Η Δημοκρατία της Πολωνίας (στο εξής: «Πολωνία») με επιστολή της που πρωτοκολλήθηκε στη Γενική Γραμματεία της Επιτροπής, στις 22 Ιουνίου 2009, ζήτησε την άδεια να εφαρμόσει ιδιαίτερο μέτρο παρέκκλισης του άρθρου 287 της οδηγίας ΦΠΑ, ώστε να μπορεί να χορηγεί από 1ης Ιανουαρίου 2010 απαλλαγή φόρου στους υποκείμενους σ’ αυτόν, ο ετήσιος κύκλος εργασιών των οποίων δεν υπερβαίνει τις 30 000 EUR.

Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή διαβίβασε την αίτηση που υπέβαλε η Πολωνία στα άλλα κράτη μέλη με επιστολή της της 22ας Ιουνίου 2009. Η Επιτροπή με επιστολή της της 3ης Ιουλίου 2009 ενημέρωσε την Πολωνία ότι διέθετε όλα τα στοιχεία αξιολόγησης που θεωρούσε χρήσιμα.

Στον τίτλο XII, κεφάλαιο 1, της οδηγίας ΦΠΑ προβλέπεται η δυνατότητα για κάθε κράτος μέλος να εφαρμόζει ειδικά καθεστώτα στις μικρές επιχειρήσεις και ιδίως να επιτρέπει την εφαρμογή προαιρετικά καθεστώτος απαλλαγής φόρου στους υποκείμενους σ’ αυτόν των οποίων ο ετήσιος κύκλος εργασιών δεν υπερβαίνει ένα ορισμένο ανώτατο όριο.

Το ανώτατο αυτό όριο ετήσιου κύκλου εργασιών διαφέρει ανάλογα με το κράτος μέλος, ιδίως σε συνάρτηση με την ημερομηνία προσχώρησής του.

Τα κράτη μέλη που είχαν προσχωρήσει πριν από την 1η Ιανουαρίου 1978 και είχαν χρησιμοποιήσει τη δυνατότητα που προέβλεπε το άρθρο 14 της οδηγίας 67/288/ΕΟΚ του Συμβουλίου της 11ης Απριλίου 1967 που τους επέτρεπε να θεσπίσουν τέτοιο καθεστώς, μπορούν να το διατηρήσουν (πρβλ.. άρθρο 284 παράγραφος 1 της οδηγίας ΦΠΑ). Εκείνα, τα οποία στις 17 Μαΐου 1977 παρείχαν απαλλαγή για ετήσιο κύκλο εργασιών ίσο ή ανώτερο από το αντίστοιχο ποσό σε εθνικό νόμισμα των 5000 ευρωπαϊκών λογιστικών μονάδων, με βάση τον συντελεστή μετατροπής της εν λόγω ημερομηνίας, μπορούν να αυξήσουν το ποσό αυτό μέχρι 5 000 EUR (πρβλ. άρθρο 284, παράγραφος 2 της οδηγίας ΦΠΑ) ενώ εκείνα τα οποία παρείχαν απαλλαγή με ανώτατο όριο ίσο ή ανώτερο από το ποσό αυτό μπορούν να το αυξήσουν ώστε να διατηρηθεί η πραγματική του αξία. (πρβλ. άρθρο 286 της οδηγίας ΦΠΑ).

Τα κράτη μέλη που δεν έχουν χρησιμοποιήσει τη δυνατότητα αυτή μπορούν να παράσχουν απαλλαγή με ανώτατο όριο ετήσιου κύκλου εργασιών του αντίστοιχου ποσού 5 000 EUR σε εθνικό νόμισμα (πρβλ. άρθρο 285 της οδηγίας ΦΠΑ).

Τα κράτη μέλη που προσχώρησαν μετά την 1η Ιανουαρίου 1978 μπορούν να θεσπίσουν απαλλαγή φόρου με ανώτατο όριο ετήσιου κύκλου εργασιών το ποσό του οποίου καθορίστηκε κατά την προσχώρηση. Το ανώτατο αυτό όριο το οποίο κυμαίνεται ανάλογα με το κράτος μέλος ισούται με το αντίστοιχο ποσό σε εθνικό νόμισμα με βάση το συντελεστή μετατροπής της ημερομηνίας προσχώρησής τους των ποσών που αναφέρονται, για κάθε ένα από αυτά στα σημεία 1) έως 16) του άρθρου 287 της οδηγίας ΦΠΑ.

Σύμφωνα με το σημείο 14) του άρθρου 287 της οδηγίας ΦΠΑ, η Πολωνία μπορεί να παράσχει απαλλαγή φόρου στους υποκείμενους σ' αυτόν των οποίων ο ετήσιος κύκλος εργασιών είναι το πολύ ίσος με το αντίστοιχο ποσό σε εθνικό νόμισμα των 10 000 EUR, με βάση τον συντελεστή μετατροπής της ημερομηνίας προσχώρησής της.

Η Πολωνία υποστήριξε την αίτησή της να αυξήσει το ανώτατο αυτό όριο σε 30.000 EUR, αναφέρει ιδίως ότι η αύξηση αυτή θα της παράσχει τη δυνατότητα να εφαρμόσει ευρύτερα τις απλοποιήσεις που προορίζονται για τις μικρές επιχειρήσεις και έτσι να ελαφρύνει τις διοικητικές επιβαρύνσεις ενός πολύ μεγάλου αριθμού απ’ αυτές και να συμβάλει στην ανάπτυξή τους. Αναφέρει επιπλέον ότι το κόστος για το κράτος που συνεπάγεται η είσπραξη του ΦΠΑ από αυτούς τους υποκείμενους στο φόρο που αφορούν τα εισπραττόμενα έσοδα είναι ιδιαίτερα σημαντικό.

Προσδιορίζει ότι ένα τέτοιο μέτρο θα έχει αμελητέα επίδραση στο συνολικό ποσό των εσόδων ΦΠΑ που εισπράττονται κατά το στάδιο της τελικής κατανάλωσης. Επί των 360 000 υποκείμενων στο φόρο που έχουν υπαχθεί πρόσφατα στο καθεστώς αυτό, η Πολωνία υπολογίζει ότι 90 000 περίπου απ’ αυτούς μπορούν να επιλέξουν λύση που θα αντιστοιχούσε σε επίτευξη ποσού 500 εκατ. zlotys ήτοι 0,4% των φορολογικών εσόδων που θα πρέπει να προκύψουν από τον ΦΠΑ του 2010.

Υπενθυμίζεται ότι η Επιτροπή έχει συμπεριλάβει στην πρότασή της οδηγίας με σκοπό την απλούστευση των υποχρεώσεων που απορρέουν από το φόρο προστιθεμένης αξίας της 29ης Οκτωβρίου 2004 (COM(2004) 728 τελικό) διατάξεις που έχουν ως στόχο να παράσχουν τη δυνατότητα στα κράτη μέλη να καθορίζουν το ανώτατο όριο του ετήσιου κύκλου εργασιών για την απαλλαγή από τον φόρο μέχρι ανώτατο ποσό 100 000 EUR ή του αντίστοιχου ποσού σε εθνικό νόμισμα, το δε ποσό αυτό μπορεί να ενημερώνεται ετησίως.

Η Επιτροπή, εκτιμώντας τις διατάξεις του άρθρου 395 της οδηγίας ΦΠΑ και τα επιχειρήματα που προέβαλε η Πολωνία, θεωρεί ότι η αιτούμενη παρέκκλιση πληροί τους όρους που προβλέπονται στο εν λόγω άρθρο και, ειδικότερα, επιτρέπει την απλοποίηση της είσπραξης του φόρου. Κατά συνέπεια, εκτιμώντας επιπλέον τα στοιχεία του πλαισίου που προαναφέρονται, η Επιτροπή δεν έχει αντίρρηση ως προς αυτό το αίτημα και κρίνει, ως εκ τούτου, ότι πρέπει να υποβάλει στο Συμβούλιο την αντίστοιχη πρόταση.

Ωστόσο, η Επιτροπή θεωρεί ότι, αφενός, θα πρέπει να επιβάλει στην παρέκκλιση αυτή περιορισμένη διάρκεια εφαρμογής ώστε να μπορεί να αξιολογεί περιοδικά, βάσει των κατάλληλων στοιχείων που θα παρέχει η Πολωνία, εάν οι λόγοι που την δικαιολογούν σήμερα εξακολουθούν να ισχύουν. Εξάλλου, θεωρεί ότι πρέπει εν πάση περιπτώσει η παρέκκλιση αυτή να πάψει να εφαρμόζεται όταν θα αρχίσουν να ισχύουν οι εναρμονισμένοι κανόνες που έχει προτείνει η Επιτροπή στον τομέα αυτό.

2. Διαβουλεύσεις των ενδιαφερομένων και αναλυση της επιπτωσησ

Η πρόταση απόφασης έχει ως στόχο να επεκτείνει την εφαρμογή του μέτρου απλοποίησης της είσπραξης του ΦΠΑ σε μεγαλύτερο αριθμό μικρών επιχειρήσεων. Θα έχει ως εκ τούτου θετικό αντίκτυπο ιδίως για τις επιχειρήσεις αυτές και το ενδιαφερόμενο κράτος μέλος. Δεν χρειάστηκε να κληθούν εξωτερικοί εμπειρογνώμονες, ούτε να υπάρξουν διαβουλεύσεις με τα ενδιαφερόμενα μέρη ούτε να αξιολογηθεί ο αντίκτυπος μιας τέτοιας απόφασης. Εν πάση περιπτώσει, ο αντίκτυπος αυτός θα είναι περιορισμένος λόγω του περιορισμένου πεδίου και διάρκειας εφαρμογής.

3. Νομικά στοιχεια της προτασησ

Η προτεινόμενη απόφαση έχει ως στόχο να επιτρέψει στην Πολωνία να εφαρμόσει ένα ειδικό μέτρο παρέκκλισης του άρθρου 287 της οδηγίας ΦΠΑ, ώστε να παράσχει από 1ης Ιανουαρίου 2010 απαλλαγή φόρου στους υποκείμενους σε αυτόν ο ετήσιος κύκλος εργασιών των οποίων είναι το πολύ ίσος με 30 000 EUR αντί 10 000 EUR.

Τη νομική βάση της απόφασης αυτής συνιστούν οι διατάξεις του άρθρου 395 της οδηγίας ΦΠΑ οι οποίες επίσης έχουν εκδοθεί κατ’ εφαρμογή του άρθρου 93 της συνθήκης ίδρυσης της Ευρωπαϊκής Κοινότητας. Σύμφωνα με τις εν λόγω διατάξεις, το κράτος μέλος που επιθυμεί να θεσπίσει ειδικά μέτρα παρέκκλισης της οδηγίας αυτής πρέπει να λάβει την άδεια του Συμβουλίου, η οποία θα έχει τη μορφή απόφασης του Συμβουλίου. Δεδομένου ότι πρόκειται για ένα μέτρο εκτελεστικό που έχει σχέση με την εναρμόνιση των νομοθεσιών όσον αφορά το φόρο επί του κύκλου εργασιών, τηρείται η αρχή της επικουρικότητας.

Η πρόταση είναι σύμφωνη με την αρχή της αναλογικότητας και ως εκ τούτου δεν υπερβαίνει αυτό που είναι αναγκαίο για την επίτευξη του στόχου της απλούστευσης που επιδιώκει δεδομένου ότι επεκτείνει το πεδίο εφαρμογής του καθεστώτος απαλλαγής φόρου που εφαρμόζεται στην Πολωνία σε ιδιαίτερα περιορισμένο βαθμό, δεδομένου ότι αφορά μόνο περιορισμένο αριθμό μικρών συμπληρωματικών επιχειρήσεων που δεν θα πρέπει επιπλέον να προσαρμοστούν στους κανόνες του καθεστώτος αυτού παρά μόνο όσον αφορά τη συγκεκριμένη επιλογή. Έτσι η Πολωνία παρεκκλίνει από τις αρχές της οδηγίας ΦΠΑ μόνο κατά τρόπο περιορισμένο και κατάλληλο.

4. Δημοσιονομική επιπτωση

Η πρόταση δεν έχει καμία δημοσιονομική επίπτωση στον προϋπολογισμό της Κοινότητας.

5. Συμπληρωματικές πληροφορίες

Η πρόταση προβλέπει ότι η περίοδος εφαρμογής της απόφασης θα λήξει αυτομάτως την ημέρα έναρξης ισχύος των διατάξεων που θα θεσπίζουν για το καθεστώς φορολογικής απαλλαγής των μικρών επιχειρήσεων εναρμονισμένους κανόνες για όλα τα κράτη μέλη.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ του Συμβουλίου, σχετικά με το κοινό σύστημα φόρου προστιθέμενης αξίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας, κυρίως το άρθρο 93,

την οδηγία 2006/112/ΕΚ του Συμβουλίου της 28ης Νοεμβρίου 2006 σχετικά με το κοινό σύστημα φόρου επί της προστιθέμενης αξίας[1] και ιδίως το άρθρο 395 παράγραφος 1,

την πρόταση της Επιτροπής[2],

Εκτιμώντας τα εξής:

(1) Η Δημοκρατία της Πολωνίας με επιστολή της που πρωτοκολλήθηκε στη Γενική Γραμματεία της Επιτροπής, στις 22 Ιουνίου 2009, ζήτησε την άδεια να εφαρμόσει ιδιαίτερο μέτρο παρέκκλισης του άρθρου 287 της οδηγίας 2006/112/ΕΚ, ώστε να μπορεί να χορηγεί από 1ης Ιανουαρίου 2010 απαλλαγή φόρου στους υποκείμενους σ’ αυτόν, ο ετήσιος κύκλος εργασιών των οποίων είναι το πολύ ίσος με το αντίστοιχο ποσό των 30 000 EUR σε εθνικό νόμισμα με βάση τον συντελεστή μετατροπής της ημερομηνίας προσχώρησής της.

(2) Σύμφωνα με το άρθρο 395 παράγραφος 2 της οδηγίας 2006/112/EΚ, η Επιτροπή διαβίβασε την αίτηση που υπέβαλε η Πολωνία στα άλλα κράτη μέλη με επιστολή της της 22ας Ιουνίου 2009. Η Επιτροπή με επιστολή της της 3ης Ιουλίου 2009 ενημέρωσε την Πολωνία ότι διέθετε όλα τα στοιχεία αξιολόγησης που θεωρούσε χρήσιμα.

(3) Στον τίτλο XII, κεφάλαιο 1, της οδηγίας 2006/112/EΚ προβλέπεται η δυνατότητα για κάθε κράτος μέλος να εφαρμόζει ειδικά καθεστώτα στις μικρές επιχειρήσεις και ιδίως να επιτρέπει την εφαρμογή προαιρετικά καθεστώτος απαλλαγής φόρου στους υποκείμενους σ’ αυτόν των οποίων ο ετήσιος κύκλος εργασιών δεν υπερβαίνει ένα ορισμένο ανώτατο όριο.

(4) Σύμφωνα με το σημείο 14) του άρθρου 287 της οδηγίας 2006/112/EΚ, η Πολωνία μπορεί να παράσχει απαλλαγή φόρου στους υποκείμενους σ' αυτόν των οποίων ο ετήσιος κύκλος εργασιών το πολύ ίσος με το αντίστοιχο ποσό των 10 000 EUR σε εθνικό νόμισμα, με βάση τον συντελεστή μετατροπής της ημερομηνίας προσχώρησής της.

(5) Η αύξηση του ανώτατου αυτού ορίου σε 30 000 EUR θα παράσχει τη δυνατότητα στην Δημοκρατία της Πολωνίας να εφαρμόσει ευρύτερα τις απλουστεύσεις που προορίζονται για τις μικρές επιχειρήσεις, περιοριζόμενη ταυτόχρονα στις πιο μικρές απ’ αυτές και συμβάλλοντας έτσι στην ανάπτυξή τους.

(6) Η Επιτροπή έχει συμπεριλάβει στην πρότασή της οδηγίας με σκοπό την απλούστευση των υποχρεώσεων που απορρέουν από το φόρο προστιθεμένης αξίας της 29ης Οκτωβρίου 2004 (COM(2004) 728 τελικό)[3] διατάξεις που έχουν ως στόχο να παράσχουν τη δυνατότητα στα κράτη μέλη να καθορίζουν το ανώτατο όριο του ετήσιου κύκλου εργασιών για την απαλλαγή από τον φόρο μέχρι ανώτατο ποσό 100 000 EUR ή του αντίστοιχου ποσού σε εθνικό νόμισμα, το δε ποσό αυτό μπορεί να ενημερώνεται ετησίως. Η αίτηση που υπέβαλε η Δημοκρατία της Πολωνίας είναι σύμφωνη με την παρούσα πρόταση.

(7) Η υποβληθείσα παρέκκλιση δεν θα έχει καμία επίπτωση στους ίδιους πόρους της Ευρωπαϊκής Κοινότητας που προέρχονται από τον φόρο επί της προστιθέμενης αξίας

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση του άρθρου 287 της οδηγίας 2006/112/ΕΚ, η Πολωνία μπορεί να παράσχει απαλλαγή φόρου στους υποκείμενους σ' αυτόν των οποίων ο ετήσιος κύκλος εργασιών είναι το πολύ ίσος με το αντίστοιχο ποσό των 30 000 EUR σε εθνικό νόμισμα, με βάση τον συντελεστή μετατροπής της ημερομηνίας προσχώρησής της

Άρθρο 2

Η παρούσα απόφαση εφαρμόζεται από την 1η Ιανουαρίου 2010 μέχρι την ημερομηνία έναρξης της εφαρμογής των διατάξεων οδηγίας για την τροποποίηση των ανώτατων ποσών του ετήσιου κύκλου εργασιών κάτω από τα οποία οι υποκείμενοι στο φόρο μπορούν να τύχουν απαλλαγής φόρου και εν πάση περιπτώσει το αργότερο μέχρι τις 31 Δεκεμβρίου 2012.

Άρθρο 3

Η παρούσα απόφαση απευθύνεται στην Πολωνική Δημοκρατία

Βρυξέλλες,

Για το Συμβούλιο

Ο πρόεδρος

[1] ΕΕ L 347 της 11.12.2006, σ. 1.

[2] ΕΕ C της, σ.

[3] ΕΕ C 24 της 29.1.2005, σ.10.